**REPUBLIKA HRVATSKA**

**SISAČKO-MOSLAVAČKA ŽUPANIJA**

**OPĆINA HRVATSKA DUBICA**

**Općinsko vijeće**

KLASA: 335-01/16-01/01

URBROJ: 2176/10-02-16-02

Hrv. Dubica, 28.04.2016. godine

Na temelju članka 35. stavka 1. točke 2. Zakona o lokalnoj i područnoj (regionalnoj) samoupravi («Narodne novine« broj: 33/01., 60/01.- vjerodostojno tumačenje, 129/05., 109/07., 125/08., 36/09., 150/11., 144/12., 19/13. – pročišćeni tekst i 137/15.- ispr.), članka 9. stavka 2., članka 14. stavak 1. i članka 41. stavak 1. Zakona o ugostiteljskoj djelatnosti („Narodne novine“ broj: 85/15.) i članka 15. Statuta Općine Hrvatska Dubica («Službeni vjesnik« broj: 7/13.) Općinsko vijeće Općine Hrvatska Dubica, na sjednici održanoj **28. travnja 2016. godine**, donosi

**O D L U K U**

**o ugostiteljskoj djelatnosti na području Općine Hrvatska Dubica**

**I. OPĆE ODREDBE**

**Članak 1.**

Ovom Odlukom utvrđuje se radno vrijeme ugostiteljskih objekata na području Općine Hrvatska Dubica, određuju se prostori na kojima mogu biti ugostiteljski objekti u kiosku, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga na javnim površinama, te radno vrijeme na obiteljskim poljoprivrednim gospodarstvima unutar kojega se mogu pružati ugostiteljske usluge i obavljanje ugostiteljskih usluga u domaćinstvu.

Ugostiteljska djelatnost na području Općine Hrvatska Dubica obavlja se na način i pod uvjetima određenim Zakonom o ugostiteljskoj djelatnosti (u nastavku: Zakon), ovom Odlukom i drugim propisima.

**II. RADNO VRIJEME**

**Članak 2.**

Ugostiteljski objekti moraju biti otvoreni u određenom vremenu utvrđenom ovom Odlukom i pružati usluge građanima u skladu s vrstom ugostiteljskog objekta.

Ugostiteljski objekti iz skupine „Objekti jednostavnih usluga“ i „Catering“ mogu raditi od 07,00 do 24,00 sati svakoga dana.

Radno vrijeme ugostiteljskih objekata na otvorenim i zatvorenim terasama uz ugostiteljske objekte počinje i završava u vremenu rada ugostiteljskog objekta.

**Članak 3.**

Ugostiteljski objekti iz skupine „Restorani“ i „Barovi“ mogu raditi od 06,00 sati do 24,00 sata, osim petkom, subotom, te uoči blagdana i na dan blagdana (državnoga ili vjerskog), kada mogu raditi do 02,00 sata idućega dana, uz uvjet :

- da se pridržavaju radnog vremena određenog zakonom i ovom Odlukom,

- da se pridržavaju ostalih odredbi ove Odluke,

- da na rad objekta ne dolaze primjedbe građana u svezi s bukom i remećenjem javnog reda i mira (buke iz objekta, buke pri dolasku i odlasku gostiju), te ostale primjedbe građana i nadležnih institucija,

- da radom objekta ne dolazi do štetnih utjecaja na okoliš, opasnosti ili zagađenja, te štetnih mirisa, o kojima građani podnose predstavke.

Ugostiteljski objekt može produžiti radno vrijeme iz stavka 1. ovoga članka uz prethodno pozitivno mišljenje Turističkog vijeća nadležne Turističke zajednice.

**Članak 4.**

Općinski načelnik može, po službenoj dužnosti, rješenjem odrediti raniji završetak radnog vremena ugostiteljskih objekata iz skupine „Restorani“ i „Barovi“ određenog zakonom i ovom Odlukom i to najduže za dva sata, u slučaju ako je ispunjen jedan od sljedećih uvjeta:

- ako je u proteklih 12 mjeseci zabranjen rad ugostiteljskog objekta zbog nepridržavanja propisanog radnog vremena,

- ako je u proteklih 12 mjeseci zabranjen rad ugostiteljskog objekta zbog prekoračenja dopuštenih granica buke,

- ako je u proteklih 12 mjeseci pravomoćno kažnjen od strane prekršajnog suda zbog nepridržavanja propisanog radnog vremena, zbog prekoračenja dopuštenih granica buke ili dva puta zbog remećenja javnog reda i mira u objektu,

- ako je nalazom buke utvrđeno prekoračenje dopuštenih granica buke utvrđene Zakonom o zaštiti od buke,

- ako je u proteklih 12 mjeseci iz izvješća Policijske uprave Sisačko-moslavačke o uredovanju u objektu vidljivo da se ugostiteljski objekt ne pridržava propisanog radnog vremena,

- ako je u proteklih 12 mjeseci iz izvješća Policijske uprave Sisačko-moslavačke o uredovanju u objektu ili prilikom dolaska ili odlaska gostiju iz objekta vidljivo, u dva navrata, remećenje javnog reda i mira,

- ako se ne pridržavaju uvjeta iz članka 2. i 3. ove Odluke.

Rješenje iz stavka 1. ovoga članka odmah se dostavlja vlasniku ugostiteljskog objekta, nadležnoj policijskoj postaji i inspekcijskoj službi.

**Članak 5.**

Općinski načelnik može, na zahtjev ugostitelja, rješenjem odrediti drugačije radno vrijeme objekata iz skupine „Restorani“ i „Barovi“ u slučaju organiziranja prigodnih proslava kao što su doček Nove godine, organiziranje svadbi, maturalnih zabava i drugih sličnih, prigodnih događanja od interesa za Općinu Hrvatska Dubica.

Općinski načelnik donosi rješenje za svaki pojedinačni slučaj, temeljem pisanog zahtjeva ugostitelja, koji zahtjev treba predati najmanje 10 dana prije nastupa situacije zbog koje se traži drugačije radno vrijeme.

Rješenje iz stavka 1. ovoga članka može se donijeti pod uvjetom da je podnositelj zahtjeva uredno podmiruje sve svoje obveze prema Općini Hrvatska Dubica.

Rješenje iz stavka 1. ovoga članka odmah se dostavlja vlasniku ugostiteljskog objekta, nadležnoj policijskoj postaji i inspekcijskoj službi.

**Članak 6.**

Ugostitelj je dužan vidno na ulazu u objekt istaknuti obavijest o radnom vremenu i radnim, odnosno neradnim danima, te pridržavati se istaknutoga radnog vremena, usklađenog s radnim vremenom propisnim ovom Odlukom.

Ugostiteljski objekti mogu biti zatvoreni iz opravdanih razloga, a o tome su dužni obavijestiti Ured državne uprave u Sisačko-moslavačkoj županiji, u roku od osam dana od nastale promjene, te obavijest istaknuti na ulazu u ugostiteljski objekt.

**Članak 7.**

Obiteljsko poljoprivredno gospodarstvo može pružati usluge na obiteljskom poljoprivrednom gospodarstvu sukladno zakonu.

Radno vrijeme ugostiteljskih objekata na obiteljskom poljoprivrednom gospodarstvu, unutar kojeg se mogu pružati ugostiteljske usluge, je svaki dan od 06,00 do 24,00 sata.

Obiteljsko poljoprivredno gospodarstvo dužno je na ulazu u objekt, u kojemu pruža ugostiteljske usluge, vidno istaknuti obavijest o radnom vremenu, unutar radnog vremena iz stavka 1. ovoga članka.

Iznimno, obiteljsko poljoprivredno gospodarstvo može na ulazu u objekt istaknuti obavijest da posluje i uz prethodni dogovor, odnosno samo uz prethodni dogovor i/ili na poziv, u kojem slučaju istaknuta obavijest mora sadržavati i podatke o kontaktu.

**III. PROSTORI NA KOJIMA MOGU BITI UGOSTITELJSKI OBJEKTI U KIOSKU,**

**NEPOKRETNOM VOZILU I PRIKLJUČNOM VOZILU, ŠATORU, NA KLUPI, KOLICIMA I SLIČNIM NAPRAVAMA**

**Članak 8.**

Ugostiteljski objekti u kiosku, nepokretnom vozilu i priključnom vozilu, šatoru, na klupi, kolicima i sličnim napravama opremljenim za pružanje ugostiteljskih usluga na javnim površinama, mogu se postaviti na lokacijama na kojima se održavaju javna okupljanja i ostale prigodne manifestacije u vrijeme njihovog održavanja, te na mjestima uobičajenim za obilježavanje zaštitnika mjesta.

Ugostiteljske djelatnosti u objektima, iz stavka 1. ovoga članka, moraju se obavljati uz uvjet osiguranja tehničkih, sanitarnih, zdravstvenih i prometno-sigurnosnih uvjeta, te da se prodajom ne ometa ulaz u druge stambene ili poslovne objekte.

Na prostoru u privatnom vlasništvu ugostiteljski objekti, iz stavka 1. ovoga članka, mogu biti uz odobrenje općinskog načelnika Općine Hrvatska Dubica.

Prostori iz stavka 1. ovoga članka ne mogu biti na udaljenosti manjoj od 100 m od postojećega ugostiteljskog objekta u građevini, zasebnom dijelu građevine ili poslovnom prostoru u kojem se obavlja ugostiteljska djelatnost, osim u slučaju kada se radi o održavanju manifestacija, sajmova, prigodnih priredbi i slično, te za vrijeme njihova trajanja.

**IV. UGOSTITELJSKE USLUGE U DOMAĆINSTVU**

**Članak 9.**

Ugostiteljske usluge u domaćinstvu može pružati fizička osoba – građanin (u nastavku**: Iznajmljivač).**

Iznajmljivačem se smatra državljanin Republike Hrvatske, te državljani ostalih država članica Europskoga gospodarskog prostora i Švicarske Konfederacije.

Iznajmljivač, u smislu ove Odluke, u svome domaćinstvu može obavljati usluge sukladno zakonu.

**V. UPRAVNE I PREKRŠAJNE MJERE**

**Članak 10.**

Upravne i inspekcijske poslove nad primjenom ove Odluke, te izricanje upravnih ili prekršajnih mjera obavljaju nadležna inspekcijska tijela, svako u okviru svoje nadležnosti.

Ovlašćuje se komunalni redar da, nadležnoj inspekcijskoj službi, podnosi prijave protiv vlasnika ugostiteljskih objekata koji se ne pridržavaju ove Odluke.

**VI. PRIJELAZNE I ZAVRŠNE ODREDBE**

**Članak 11.**

Danom stupanja na snagu ove Odluke prestaje važiti Odluka o radnom vremenu ugostiteljskih objekata na području Općine Hrvatska Dubica («Službeni vjesnik» broj: 3/07., 55/09. i 28/10.).

**Članak 12.**

Ova Odluka stupa na snagu osmoga dana od dana objave u „Službenom vjesniku“, službenom glasilu Općine Hrvatska Dubica.

**PREDSJEDNIK**

**Dario Abaza, mag.oec.**